UDHËZIM
Nr. 4, datë 31.3.2023

PËR CAKTIMIN E TARIFAVE TË VEPRIMTARISË DYTËSORE TË PËRMBARUESIT GJYQËSOR PRIVAT PËR KRYERJEN E KONSTATIMEVE TË FAKTEVE, SENDEVE DHE DUKURIVE LEHTËSISHT TË VERIFIKUESHME, QË NUK KËRKOJNË NJOHURI SPECIFIKE TEKNIKE, SIPAS LEGJISLACIONIT NË FUQI

Në mbështetje të nenit 102, pika 4, të Kushtetutës të nenit 7, pika 2, të ligjit nr. 8678, datë 14.5.2001, “Për organizimin dhe funksionimin e Ministrisë së Drejtësisë”, të ndryshuar, si dhe të nenit 36, pika 2, të ligjit nr. 26/2019, “Për shërbimin përmbarimor gjyqësor privat”, 

UDHËZOJ:

I. Objekti i udhëzimit
Objekti i këtij udhëzimi është përcaktimi i tarifave për kryerjen e konstatimeve të fakteve, sendeve dhe dukurive lehtësisht të verifikueshme, që nuk kërkojnë njohuri specifike teknike sipas legjislacionit në fuqi, me kërkesë të të interesuarve dhe i mënyrës së pagesës së tyre.
II. Fusha e zbatimit të udhëzimit
1. Ky udhëzim zbatohet vetëm në rastet e kryerjes së konstatimeve të fakteve, sendeve dhe dukurive lehtësisht të verifikueshme, që nuk kërkojnë njohuri specifike teknike, sipas legjislacionit në fuqi, bazuar në kërkesën e personave të interesuar fizikë dhe juridikë privatë. 
2. Ofrimi i shërbimit që lidhet me veprimtarinë e konstatimit të fakteve, sendeve dhe dukurive lehtësisht të verifikueshme nga përmbaruesi gjyqësor privat, kryhet gjithnjë duke plotësuar nevojat e ligjshme të të interesuarve gjatë ushtrimit të funksionit të përmbaruesit gjyqësor privat, si dhe duke u kujdesur për respektimin e detyrimit profesional të konfidencialitetit dhe ruajtjen e privatësisë së personave apo pasurive, gjatë fiksimit, përpilimit dhe ruajtjes së provave që dëshmojnë fakte juridike, me qëllim konstatimin e tyre, përfshirë përdorimin e mjeteve teknologjike për këtë qëllim. 
III. Konstatimet për të cilat aplikohet tarifa
1. Përmbaruesi gjyqësor privat kryen konstatimin e fakteve, sendeve dhe dukurive lehtësisht të verifikueshme, që nuk kërkojnë njohuri specifike teknike, sipas legjislacionit në fuqi, nëpërmjet fotografive, filmimeve ose mjeteve të tjera teknologjike, sipas rastit kur e kërkon natyra dhe lloji i konstatimit. Gjatë ushtrimit të kësaj veprimtarie, përmbaruesi gjyqësor privat mban procesverbalin e konstatimit, sipas shtojcës nr. 1 bashkëlidhur këtij udhëzimi, pjesë përbërëse e tij.
2. Pala e interesuar paguan tarifën për ofrimin e shërbimit të konstatimit të fakteve, sendeve dhe dukurive, të listuara, si më poshtë: 
 a) konstatimi i fakteve, të cilat pasqyrojnë dëmet e ardhura, si pasojë e tërmeteve, zjarreve apo përmbytjeve në pasurinë e palës së interesuar;
b) konstatimi i fakteve që lidhen me përdorimin e emrit të palës së interesuar nga një person tjetër;
c) konstatimi i adresës, vendbanimit ose vendqëndrimit të palës së interesuar;
ç) konstatime në lidhje me posedimin dhe/ose përdorimin e sendit nga pala e interesuar; 
d) konstatime në lidhje me cenimin ose dëmtimin e pasurisë të palës së interesuar;
dh) konstatime në lidhje me kufijtë ndarës të pasurive të paluajtshme, ku të paktën njëra prej pasurive të jetë në pronësinë e palës së interesuar;
e) konstatime në lidhje me të metat e sendit në pronësi ose posedim të palës së interesuar;
ë) konstatime në lidhje me respektimin e së drejtës së ekskluzivitetit, sipas kërkesave të legjislacionit në fuqi; 
f) konstatime në lidhje me publikime të pavërteta ndaj palës së interesuar; 
g) konstatime të dorëzimit të pasurisë së paluajtshme, në bazë të kontratës së porosisë, sipërmarrjes apo shitjes, kur njëra nga palët kontraktore është pala e interesuar;
gj) konstatime të mospërmbushjes së detyrimit të takimit të fëmijës me prindin të cilit nuk i është lënë për rritje dhe edukim sipas vendimit gjyqësor të formës së prerë, kur pala e interesuar është prindi i fëmijës;
h) konstatime të vendeve dhe të mjeteve të personit të dëmtuar i cili është pala e interesuar, me qëllim mbrojtjen e të drejtave ndaj shoqërive të sigurimit, pa cenuar veprimtarinë e organeve ligjzbatuese; 
i) konstatime në lidhje me respektimin e kushteve të sigurisë nga pala e dëmtuar, e cila është pala e interesuar ose trashëgimtarët e tyre;
j) konstatime në lidhje me dhunën e ushtruar ndaj palës së interesuar, pa cenuar integritetin gjinor; 
k) konstatime në lidhje me cenimin e nderit, personalitetit ose reputacionit të palës së interesuar;
l) konstatime në lidhje me produktet që i ofrohet konsumatorit, i cili është pala e interesuar; 
m) konstatime në internet dhe rrjete sociale që ndërveprojnë me njëra-tjetrën në platformat e internetit;
n) konstatime mbi pajisjet, aparatet elektronike të identifikuara në pronësi të punëdhënësit nga prodhuesi ose mjeteve të tjera teknologjike që ruhen ose lidhen me sistemin e informacionit profesional të punëdhënësit;
o) konstatime lidhur me ndotjet nga zhurmat dhe lloje të ndryshme të ndotjes, që shkaktojnë vështirësi te pala e interesuar apo cenon cilësinë e jetës së saj.
3. Konstatimet e fakteve, sipas pikës 2 të këtij kreu, të fiksuara nëpërmjet fotografive, filmimeve ose mjeteve të tjera teknologjike kryhen nëpërmjet aparateve elektronike të identifikuara nga prodhuesi, që figurojnë në çastin e kryerjes së veprimit konstatues të regjistruara dhe/ose në pronësi të përmbaruesit gjyqësor privat. 
IV. Tarifa e shërbimit të kryerjes së konstatimeve të fakteve, sendeve dhe dukurive
1. Tarifa e shërbimit të konstatimit të fakteve, sendeve dhe dukurive lehtësisht të verifikueshme, që nuk kërkojnë njohuri specifike teknike, sipas legjislacionit në fuqi, është pagesa që kryhet nga pala e interesuar për të mundësuar marrjen e këtij shërbimi ligjor nga përmbaruesi gjyqësor privat.
2. Vlera e tarifës për konstatimet sipas pikës 2 të kreut III, përllogaritet si më poshtë: 
a) për fakte të cilat pasqyrojnë dëmet e ardhura si pasojë e tërmeteve, zjarreve apo përmbytjeve në pasurinë e palës së interesuar, vlera e tarifës së shërbimit është në masën e 10 000 (dhjetë mijë) lekëve;
b) për konstatimin e fakteve që lidhen me përdorimin e emrit të palës së interesuar nga një person tjetër, vlera e tarifës së shërbimit është në masën e 5 000 (pesë mijë) lekëve; 
c) për konstatimin e adresës, vendbanimit ose vendqëndrimit të palës së interesuar, vlera e tarifës së shërbimit është në masën e 5 000 (pesë mijë) lekëve;
ç) për konstatimet sipas shkronjave “ç”, “d”, “dh” dhe “e” të pikës 2 të kreut III, vlera e tarifës së shërbimit është në masën e pagës bazë minimale mujore;
d) për konstatimet në lidhje me cenimin e nderit, personalitetit ose reputacionit të palës së interesuar, vlera e tarifës së shërbimit është në masën e 50 000 (pesëdhjetë mijë) lekëve;
dh) për konstatimet e vendeve dhe të mjeteve të personit të dëmtuar me qëllim mbrojtjen e të drejtave ndaj shoqërive të sigurimit, vlera e tarifës së shërbimit është në masën 50 000 (pesëdhjetë mijë) lekëve;
e) për konstatimet në lidhje me respektimin e kushteve të sigurisë, vlera e tarifës së shërbimit është në masën e 50 000 (pesëdhjetë mijë) lekëve;
ë) për konstatimet në lidhje me produktet që i ofrohet konsumatorit, vlera e tarifës është në masën e 10 000 (dhjetë mijë) lekëve;
f) për konstatime në lidhje me dhunën e ushtruar ndaj palës së interesuar, vlera e tarifës është në masën e 10 000 (dhjetë mijë) lekëve;
g) për konstatime në lidhje me respektimin e të drejtës së ekskluzivitetit, vlera e tarifës është në masën e 20 000 (njëzet mijë) lekëve;
gj) për konstatimet në lidhje me publikimet të pavërteta ndaj palës së interesuar, vlera e tarifës është në masën e 20 000 (njëzet mijë) lekëve;
h) për konstatimet e dorëzimit të pasurisë së paluajtshme, në bazë të kontratës së porosisë, sipërmarrjes apo shitjes, vlera e tarifës është në masën e 50 000 (pesëdhjetë mijë) lekëve;
i) për konstatimet e mospërmbushjes së detyrimit të takimit të fëmijës me prindin, vlera e tarifës është në masën e 5 000 (pesë mijë) lekëve; 
j) për konstatimet në internet dhe rrjete sociale që ndërveprojnë me njëra-tjetrën në platformat e internetit, vlera e tarifës është në masën e 10 000 (dhjetë mijë) lekëve. 
k) për konstatimet mbi pajisjet, aparatet elektronike të identifikuara në pronësi të punëdhënësit nga prodhuesi ose mjeteve të tjera teknologjike që ruhen ose lidhen me sistemin e informacionit profesional të punëdhënësit, vlera e tarifës është në masën e 10 000 (dhjetë mijë) lekëve.
l) për konstatimet lidhur me ndotjet nga zhurmat dhe lloje të ndryshme të ndotjes, vlera e tarifës është në masën e 10 000 (dhjetë mijë) lekëve.
3. Vlera e tarifave të shërbimit për konstatimet e përmendura në shkronjat “b” deri “l”, si më sipër, zbatohen vetëm nëse koha e përdorur nga përmbaruesi nuk e tejkalon 1 (një) orë pune dhe rritet progresivisht në të njëjtën masë për çdo orë shtesë, derisa shërbimi i kërkuar nga pala kërkuese të përmbushet nga përmbaruesi.
4. Kur konstatimet kryhen në një qytet tjetër, sipas kërkesës së palës së interesuar, tarifës së konstatimit, sipas pikës 2 të këtij kreu, i shtohet edhe vlera e parapaguar e shpenzimeve të udhëtimit dhe qëndrimit. Vlera e shpenzimeve të udhëtimit dhe qëndrimit nuk mund të jetë më e ulët, se:
a) 9 000 (nëntë mijë) lekë, për distancën që varion nga 50 km deri në 100 km;
b) 18 000 (tetëmbëdhjetë mijë) lekë, për distancën që varion nga 100 km deri në 150 km;
c) 27 000 (njëzet e shtatë mijë) lekë, për distancën që varion nga 150 km deri në 200 km;
ç) 36 000 (tridhjetë e gjashtë mijë) lekë, për distancën që varion nga 200 km deri në 250 km;
d) 45 000 (dyzet e pesë mijë) lekë, për distancën që varion nga 250 km deri në 300 km;
dh) 54 000 (pesëdhjetë e katër mijë) lekë, për distanca mbi 300 km.
V. Mënyra e pagimit të tarifës së shërbimit të konstatimit
1. Tarifat e përcaktuara në kreun IV të këtij udhëzimi paguhen nga pala e interesuar nëpërmjet sistemit bankar, në llogarinë e përmbaruesit gjyqësor privat për administrimin e aktivitetit tregtar si person fizik ose juridik. 
2. Pagesa bëhet në përputhje me parashikimet e kontratës që lidhet midis përmbaruesit gjyqësor privat dhe palës së interesuar për konstatimin e fakteve, sendeve dhe dukurive lehtësisht të verifikueshme, që nuk kërkojnë njohuri specifike teknike sipas legjislacionit në fuqi të miratuar me urdhër të Ministrit të Drejtësisë. 
Ky udhëzim hyn në fuqi pas botimit në Fletoren Zyrtare.

MINISTËR I DREJTËSISË
Ulsi Manja

SHTOJCA NR. 1
PROCESVERBALI I KONSTATIMIT

PROCESVERBAL KONSTATIMI

Sot më datë ___.___.______, në orën ___:___, vendi _______________________________ (qyteti, adresa) në bazë të kërkesës së datës ___.___.______, të bërë nga i interesuari ___________________, unë përmbaruesi gjyqësor privat ______________________________, i identifikuar licencën me nr._______________________, mbaj këtë procesverbal konstatimi sipas kërkesës së palës së interesuar, i cili për shkak të ______________________________________ (përshkruhet motivi i kërkesës) kërkoi konstatimin e faktit/dukurisë/sendit ________________
 _______________________________________________________________________ (përshkruhet në mënyrë të detajuar fakti/dukuria/sendi objekt konstatimi). 

Të pranishëm në këtë konstatim janë personat e mëposhtëm:
1. __________________________________________ 
2. __________________________________________
3. __________________________________________
(Emër, mbiemër, numri personal i identifikimit, si dhe nënshkrimi i tyre. Në rast se i pranishmi nuk pranon të nënshkruajë, ky fakt evidentohet në këtë procesverbal nga përmbaruesi gjyqësor privat)
________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________
(Përshkruhet me detaje nga përmbaruesi gjyqësor privat informacioni konstatues, duke pasqyruar të dhëna dhe detaje që fiksohen dhe referojnë veprimet e konstatimit që kryhen nga përmbaruesi, si dhe mjetet e përdorura për bërjen e konstatimit, vendi ku bëhet konstatimi dhe detaje lidhur me transportin deri në vendndodhjen e konstatimit.)

Pjesë e domosdoshme e procesverbalit janë:
1. Kërkesa e të interesuarit e nënshkruar prej tij; 
2. Fatura përmbarimore me TVSH që pasqyron tarifën e aplikuar.

Pjesë përbërëse të procesverbalit janë dokumentet që lidhen drejtpërdrejtë me faktin/dukurinë/sendin e konstatuar:
____________________________
____________________________
[bookmark: _GoBack](Përshkruhen me detaje elementet identifikuese dhe të dhënat kryesore të dokumentit që i bashkëlidhen këtij procesverbali.)


PËRMBARUESI GJYQËSOR PRIVAT

(EMËR MBIEMËR)

(Nënshkrimi dhe vula personale)

Data ___.___.______
